Bloemfonteinse klasmaats sterf week uit mekaarPhilip Jackson (Foto: Verskaf) Twee oudklasmaats van Hoërskool President Steyn in Bloemfontein is ’n week na mekaar oorlede in twee afsonderlike motorongelukke. Philip Jackson (20) is Sondag vroegoggend in ’n ongeluk oorlede toe hy en twee van sy vriende, Michal Erasmus en Renaldo du Plessis, van Bloemfontein na Dealesville gery het. Dealesville is sowat 60 kilometer vanaf Bloemfontein in die Vrystaat. Paramedici het Jackson op die ongelukstoneel reeds dood verklaar. Erasmus is Maandag uit die hospitaal ontslaan en sterk aan by die huis. Du Plessis is steeds in ’n kritieke maar stabiele toestand in die Life Rosepark‑hospitaal in Bloemfontein. Die besonderhede oor die ongeluk is nie bekend nie. Jackson se oudklasmaat Franco Cloete (19) is presies ’n week tevore op slag dood toe sy motorfiets teen ’n ligte voertuig in Walter Sisulu-weg in Bloemfontein gebots het. Franco Cloete is ‘n week voor Philip Jackson oorlede (Foto: Verskaf) Jackson en Cloete was saam in Hoërskool President Steyn tot en met gr. 11, toe Jackson in 2017 uit die skool is. Jackson het aan Hoërlandbouskool Hendrik Potgieter in Reddersburg gematrikuleer. Hulle het ook saam rugby gespeel vir die skool. Jackson se broer, Dylan Jackson, sê sy broer was baie lief vir sport en veral rugby. Hy sal sy broer onthou as iemand wat die lewe voluit geniet het. “Hy kon nooit lank kwaad bly vir iemand nie en hy het altyd ’n glimlag op sy gesig gehad.” Philip saam met sy ma en broer Dylan (Foto: Verskaf) Marilize Marais, Jackson se onderwyseres by Hoërskool President Steyn, sê sy sal hom altyd onthou as iemand vol energie en grappe. “Behalwe dat hy ’n bok vir sports was, het hy nooit teruggestaan vir enigiets nie. Hy het uitdagings voluit aangepak. Hy het vele talente gehad.” Marais sê Jackson was met Cloete se dood hul vriendekring se steunpilaar. Darren Fourie (19), ’n goeie vriend van Cloete en Jackson, sê Jackson was eerlik en lojaal. “Hy was ’n baie goeie vriend. Hy was nooit negatief nie en het die beste maniere gehad wat ’n jong man kon hê. Ons gaan hom mis,” sê Fourie. Jackson se ma, Rosa Scholtz, het Woensdagoggend vertel hy was ‘n sonskynkind wat baie lief was vir ander mense. “Hy het altyd omgegee vir almal. Hy het altyd net gelag. Hy was lief vir mense. Ons gaan hom baie baie mis.” Jackson se begrafnis vind Saterdag 11:00 by die NG Kerk Bainsvlei in Bloemfontein plaas.